
REFERAT

privind aprobarea Studiului de Fezabilitate

,,Amenajare strada Liege”

Direcţia Drumuri şi Transporturi  are în programul de investiţii pe anul 2008  întocmirea Studiului de Fezabilitate  aferent obiectivului de investiţii ,,Amenajare strada Liege”.

Amenajarea acestei străzi are o importanţă deosebită pentru locuitorii municipiului  Timişoara din punct de vedere economic şi social. Realizarea lucrării, va îmbunătăţi considerabil viabilitatea şi starea tehnică a părţii carosabile şi implicit confortul şi siguranţa  utilizatorilor.

Strada Liege este amplasată în zona de nord a municipiului. Strada supusă modernizării este delimitată de Calea Aradului şi str. Carei funcţionând la ora actuală ca stradă înfundată la capătul dinspre Calea Aradului.

În situaţia actuală, strada Liege nu are o structură de drum, strada fiind din pământ.Din această cauză traficul auto se desfăşoară cu dificultate mai ales pe timp ploios.

Delimitarea trotuarelor este executată numai pe partea stângă (sens dinspre str. Carei spre Calea Aradului).Canalizarea a fost executată în axa străzii, la nivel de canal colector.

Reţeaua de alimentare cu gaze naturale de medie presiune este amplasată subteran pe partea dreaptă (sens dinspre str. Carei spre Calea Aradului).

Reţeaua de alimentare cu energie electrică este amplasată pe partea stângă, aerian, pe stâlpi din beton precomprimat utilizaţi şi pentru iluminatul stradal.

În conformitate cu prevederile din Ordonanţa Guvernului nr. 43/1997 privind regimul juridic al drumurilor şi Ordinul Guvernului nr. 49/98 pentru aprobarea Normelor tehnice privind proiectarea şi realizarea străzilor în localităţi urbane, se încadrează în categoria III -străzi colectoare, cu două benzi de circulaţie şi viteză de proiectare de 50 km/h.

Strada Liege este concepută ca stradă modernizată cu două benzi de circulaţie de câte 3,00 m, astfel încât să satisfacă pe deplin intensitatea traficului din zonă şi să conducă la un grad de confort superior pentru utilizatori (zgomot la rulare, vibraţii, praf, noxe la niveluri cât mai scăzute).

La proiectarea modernizării străzii Liege s-au avut în vedere prevederile standardelor şi normativelor în vigoare, precum şi standardele şi normativele conexe.
Suprafaţa şi situaţia juridică a terenului ce urmează a fi ocupat :

a) Suprafaţa ocupată - lucrările necesare amenajării străzii Liege, se vor executa pe domeniul public fără a se ocupa noi suprafeţe de teren din domeniul public sau privat ;

b) Situaţia juridică a terenului: - este posibilă ocuparea temporară a unor suprafeţe de teren pe domeniul public, destinate organizării de şantier, pe durata execuţiei lucrărilor, cu acordul beneficiarului.

Din punct de vedere seismic, conform Normativului pentru proiectarea antiseismică a construcţiilor din domeniul transporturilor şi telecomunicaţiilor, indicativ PD 197 – 80 şi conform prevederilor STAS 11100/1 – 93 Zonarea seismică. Macrozonarea seismică a  teritoriului României, gradul de intensitate seismică de calcul pentru o structură încadrată în  clasa de importanţă II (medie), este 71.  Conform STAS 6054 – 77, adâncimea maximă de îngheţ pentru municipiul Timişoara este de 80 cm.

În plan, axa străzii Liege este un singur aliniament care totalizează o lungime de 111 m. Str. Liege este mărginită de str. Carei, respectiv de Calea Aradului. Prin rezolvarea accesului în Calea Aradului se descongestionează intersecţia Căii Torontalului cu strada Liniştei, intersecţie care se află în imediata apropiere a străzii supuse modernizării. Astfel str. Liege este accesibilă din ambele părţi.

În profil transversal, strada are o lăţime a părţii carosabile de 6,00 m (conform STAS 10144/1-90 Străzi. Profiluri transversale) amenajată în profil transversal tip acoperiş cu panta de 2,5 % iar pe ambele părţi ale străzii s-au prevăzut trotuare cu lăţimea de minim 1,20 m, cu o pantă transversală de 2,0%.

Apele meteorice de pe suprafaţa carosabilă şi trotuare sunt conduse prin pante transversale de 2 x 2,5% respectiv 2% către „rigolele” formate la marginile părţii carosabile, din borduri şi dalele prefabricate din beton adiacente, fiind apoi dirijate prin pante longitudinale spre gurile de scurgere pozate la bordură pe ambele părţi ale străzii la distanţe de cca. 30 m. 
Gurile de scurgere, în total 6 bucăţi, care vor fi racordate la reţeaua de canalizare, sunt proiectate atât numeric cât şi ca amplasare pentru a prelua în bune condiţii volumul de ape meteorice în condiţii de precipitaţii abundente.

În vederea facilitării accesului la proprietăţile din zonă, s-a prevăzut amenajarea tronsoanelor de trotuar din faţa porţilor de acces în curţi sau la garaje, prin coborârea bordurii la nivelul părţii carosabile şi amenajarea în consecinţă a suprafeţei trotuarului.

Pe această stradă se va amenaja spaţiu verde amplasat între partea carosabilă şi  trotuar la capătul dinspre Calea Aradului. Pe ambele părţi ale străzii se vor amenaja parcări cu orientări diferite şi anume 10 locuri de parcare paralele cu partea carosabila pe partea stângă şi 26 locuri de parcare oblice pe partea dreaptă.

Pentru orientarea şi dirijarea circulaţiei, pe partea carosabilă se vor aplica marcaje rutiere în axa străzii şi la extremităţile străzii pentru trecerile de pietoni şi reglementaera circulaţie la intersecţia cu Calea Aradului. Deasemenea se vor monta indicatoare rutiere adecvate.

În conformitate cu HG 766/1997 Anexa 1, art. 6 această stradă se încadrează în categoria de importanţă normală (C).
Structura rutieră propusă pentru partea carosabilă este următoarea:

· 4 cm beton asfaltic (strat uzură) B.A.16;

· 4 cm beton asfaltic deschis (strat legătură) B.A.D. 25;

· 15 cm fundaţie din piatră spartă;

· 37 cm fundaţie din balast.

Pentru realizarea trotuarelor se propune următoarea structură:

· 6 cm pavele prefabricate din beton;

· 3 cm nisip de poză;

· 10 cm balast stabilizat cu ciment;

· 3...5 cm nisip.

Pentru realizarea sprafeţelor de parcare se propune următoarea structură:

· 8 cm pavele prefabricate din beton;

· 3 cm nisip de poză;

· 20 cm balast stabilizat cu ciment;

· 15 cm balast

· 3...5 cm nisip.

Încadrarea părţii carosabile se va realiza cu borduri ridicate din beton, aşezate pe fundaţie de beton.

În zona carosabilă apele meteorice vor fi dirijate spre rigolă şi gurile de scurgere prin

intermediul pantelor transversale şi longitudinale.

Investiţia se va realiza în decurs de 3 luni. Graficul de realizare a investiţiei este ataşat prezentei documentaţii.

Valoarea totală (inclusiv TVA) a investiţiei ,,Amenajare strada Liege”  este estimată la 638.736,54 lei, reprezentând 181.867 euro, conform devizului general .
Având în vedere faptul că finanţarea studiului de fezabilitate ,,Amenajare strada Liege”  se face din Bugetul local aprobat pentru anul 2008, propunem aprobarea studiului de fezabilitate şi realizarea investiţiei menţionată anterior.                          

